钦定古今图书集成/明伦汇编/闺媛典/第182卷 > 王臣之妻张氏
## 钦定古今图书集成/明伦汇编/闺媛典/第182卷 > 王臣之妻张氏

按《广平县志》：“张氏，廪生王臣之妻。夫早亡，氏号痛欲
死，或劝曰：‘遗孤在襁褓，宜善视之’。”张然之曰：“弃子为
不慈，背死为无礼。”遂截发，明素心，历饥寒困苦，四十
馀年如一日。训子允武励志读书。允武尝夜取先秦
两汉书，拥被而读，母为之灌膏煮茗，以故允武得为
名儒。由岁荐授通判、转运副使，迁长史。母封太宜人。
允武妻赵氏，性严明，有高识，事张甚孝。